Kaapse prokureur geskietArgieffoto: Kent Williamson Die Wes-Kaapse polisie ondersoek ’n saak van poging tot moord nadat ’n Kaapse prokureur vandeesweek in sy motor in Kaapstad geskiet is. Jakes van der Merwe (53) het Woensdag omstreeks 07:50 in sy voertuig in Constantiaweg in Higgovale gesit toe hy deur onbekende verdagtes geskiet is. Kol. André Traut, woordvoerder van die polisie, het die voorval aan Maroela bevestig. Volgens Traut het die verdagtes ná die skietery op die vlug geslaan en is hulle sedertdien soek. Van der Merwe is ’n prokureur by Dicks van der Merwe Prokureurs in Tuine, Kaapstad. Luidens ’n bron by die firma sterk Van der Merwe tans in ’n hospitaal aan. Dit volg weke nadat adv. Vernon Jantjies (54) in Desember by ’n vulstasie in Mitchells Plain doodgeskiet is. Niemand is nog in verband met dié voorval in hegtenis geneem nie.